b'\n_START_ARTICLE_\nKrf (mesto)\n_START_SECTION_\nGeografski polo\xc5\xbeaj\n_START_PARAGRAPH_\nMesto Krf  le\xc5\xbei pribli\xc5\xbeno sredi otoka srpaste oblike, s pogledom proti vzhodu in le\xc5\xbei nasproti gr\xc5\xa1ke celine.\n_START_SECTION_\nEtimologija\n_START_PARAGRAPH_\nIme otoka Kerkyra ali Korkyra je povezano z gr\xc5\xa1ko mitologijo. Mit pravi, da se je bog morja Pozejdon zaljubil v lepo nimfo Korkyro, h\xc4\x8derko re\xc4\x8dnega boga Azopa in re\xc4\x8dne nimfe Metope, in jo ugrabil. Odpeljal jo je na dotlej neznan otok in ga z navdu\xc5\xa1enjem mladoporo\xc4\x8denca po svoji \xc5\xbeeni imenoval Korkyra, kar se je postopoma preoblikovalo v Kerkyra. S Korkyro je dobil sina Fajaksa, po katerem se prebivalci otoka imenujejo Fajaki._NEWLINE_Drugo in verjetno to\xc4\x8dnej\xc5\xa1e poimenovanje otoka je vezano na prevod imena v gr\xc5\xa1\xc4\x8dino, kjer naj bi naziv otoka pomenil \xc2\xbbgreben poln vrhov\xc2\xab.\n_START_SECTION_\nZgodovina\n_START_PARAGRAPH_\n\xc5\xbde v anti\xc4\x8dnem \xc4\x8dasu je bilo zgrajena naselbina, anti\xc4\x8dna Kerkira. Okoli leta 590 pr. n. \xc5\xa1t. je bil postavljen Artemidin hram, katerega ru\xc5\xa1evine so vidne \xc5\xa1e danes. Leta 229 pr. n. \xc5\xa1t. so mesto osvojili Rimljani. Temeljni kamen za dana\xc5\xa1nje mesto so med svojo vladavino postavili Bene\xc4\x8dani, ki so mestu vladali med letoma 1204 in 1789. Leta 1716 so mesto oblegali Turki, a se je mesto uspelo obraniti. Obrambo je vodil nem\xc5\xa1ki feldmar\xc5\xa1al Johann Matthias von der Sculenburg, ki je slu\xc5\xbeboval v bene\xc5\xa1ki vojski. Leta 1815 je Krf postal glavno mesto republike Zdru\xc5\xbeene dr\xc5\xbeave Jonskih otokov, dr\xc5\xbeavne tvorbe pod britanskim protektoratom. 21.maja 1864 je Krf pripadel Gr\xc4\x8diji. Med prvo svetovno vojno  med letoma 1916 in 1918 so otok zasedle francoske pomorske sile. Na otoku je bil med letoma 1916 in 1917 sede\xc5\xbe vlade Kraljevine Srbije v izgnanstvu. Leta 1916 se je na otoku zbrala in reorganizirala srbska vojska, ki je pre\xc5\xbeivela umik preko Albanije. Tako se je do aprila 1916 na Krfu zbralo 151.828 srbskih vojakov in civilistov. 20. julija 1917 so na Krfu podpisali Krfsko deklaracijo, s katero se je zaklju\xc4\x8dil proces tvorbe Jugoslavije. Deklaracijo sta podpisala predsednik vlade Kraljevine Srbije Nikola Pa\xc5\xa1i\xc4\x87 in Ante Trumbi\xc4\x87 v imenu takoimenovanega Jugoslovanskega odbora, ki so ga sestavljali politi\xc4\x8dni emigranti (Slovenci, Hrvati) iz Avstro-Ogrske._NEWLINE_Leta 1923 so Krf za nekaj \xc4\x8dasa okupirali Italijani._NEWLINE_V drugi svetovni vojni je bil Krf od leta 1941 do 1943 pod italijansko okupacijo, potem do leta 1944 pod nem\xc5\xa1ko. Okupacijske sile so v precej\xc5\xa1nji meri demolirale mesto Krf. Nem\xc5\xa1ki Gestapo je oto\xc5\xa1ke \xc5\xbdide transportiral v Auschwitz, kjer jih je pre\xc5\xbeivelo zgolj manj\xc5\xa1e \xc5\xa1tevilo. V spomin in zahvalo se del mesta Krfa imenuje Evraiki, kar pomeni \xc5\xbeidovsko predmestje. Po vojni je otok znova pripadel Gr\xc4\x8diji.\n_START_SECTION_\nZnamenitosti\n_START_PARAGRAPH_\nMesto je locirano na vzhodni obali nasproti gr\xc5\xa1ke celine.  Po \xc5\xa1tetju prebivalstva iz leta 2001 mesto \xc5\xa1teje 39.487 prebivalcev. Mesto je razdeljeno na dva dela, stari in novi del mesta. Stari del mesta Krf je od leta 2007 na UNESCO-vem seznamu svetovne zgodovinske dedi\xc5\xa1\xc4\x8dine. Ker so v mestu tri zgodovinske trdnjave se je mesta Krf prijel naziv Kastropolis (mesto trdnjav). V mestu sta sede\xc5\xbea Gr\xc5\xa1ke pravoslavne in katoli\xc5\xa1ke \xc5\xa1kofije.  V mestu je od leta 1984 sede\xc5\xbe Jonske univerze, na kateri pou\xc4\x8dujejo zgodovino, glasbo, jezikoslovje s prevajanjem,  knji\xc5\xbeni\xc4\x8darstvo in arhiviranje, ra\xc4\x8dunalni\xc5\xa1ke znanosti, audio in video umetnosti. Jonska univerza je s svojo dejavnostjo pri\xc4\x8delala leta 1985. \xc5\xbde leta 1824 pa so Britanci ustanovili Jonsko univerzo, predhodnico dana\xc5\xa1nje univerze._NEWLINE_Temeljni kamen za mesto so med svojo vladavino postavili Bene\xc4\x8dani. Delno je \xc4\x8dutiti vpliv Francozov in predvsem Angle\xc5\xbeev s svojim kolonialnim slogom. Srce mesta je \xc4\x8detrt Cambiello iz obdobja Bene\xc4\x8danov. Osrednji trg Esplanade je obdan s stavbami in spomeniki, ki iz\xc5\xbearevajo zgodovino. Skupaj s kraljevsko pala\xc4\x8do in Staro trdnjavo sestavlja celoto. Kraljevska pala\xc4\x8da je bila zgrajena v letih 1818 do 1823 po na\xc4\x8drtih angle\xc5\xa1kega arhitekta Georgea Whitmora kot rezidenca britanskih lordov. Tedanji britanski guverner Thomas Maitland je dal pripeljati kot gradbeni material svetli malte\xc5\xbeanski pe\xc5\xa1\xc4\x8denec. V dvorcu je muzej azijske umetnosti, ki hrani zbirko ve\xc4\x8d kot 10.000 predmetov s poreklom iz Kitajske, Japonske in Indije, ki so bili last nekdanjih diplomatov._NEWLINE_Novo trdnjavo so postavili Bene\xc4\x8dani leta 1570. Trdnjava je povezana s \xc5\xa1tevilnimi podzemnimi rovi s Staro trdnjavo._NEWLINE_Najdbe iz \xc2\xbbanti\xc4\x8dne\xc2\xab\xc2\xa0preteklosti otoka Krf hrani Arheolo\xc5\xa1ki muzej. Med najve\xc4\x8dje dragocenosti muzeja spadajo reliefi iz Artemidinega sveti\xc5\xa1\xc4\x8da (6. stoletje pr. n. \xc5\xa1t.), med njimi trimetrski kip Gorgone s ka\xc4\x8dami v laseh. V mestu so \xc5\xa1e Bizantinski muzej, Muzej papirnatega denarja, Mestna galerija._NEWLINE_Manj\xc5\xa1i ocvetli\xc4\x8den trg pa le\xc5\xbei med mestno hi\xc5\xa1o in nekdanjo \xc5\xa1kofovsko pala\xc4\x8do katoli\xc5\xa1kih \xc5\xa1kofov.  _NEWLINE_V predmestju Anemomylos stoji gradbenozgodovinsko najzanimivej\xc5\xa1a cerkev v mestu, Cerkev Jasona in Sosipatra. Cerkev je bila postavljena verjetno okoli leta 1000 in so pri njeni gradnji uporabili anti\xc4\x8dne kamne. Arhitekturno sodi v tip bizantinskih cerkva s kri\xc5\xbeno kupolo, v njej pa so ohranjene ikone kretskega slikarja Emanuela Tzanesa._NEWLINE_Cerkev Mitropolis je glavna cerkev v Krfu in so jo posvetili leta 1577. Uradno ime dana\xc5\xa1nje \xc5\xa1kofovske cerkve je Panagia Spiliotissa. V njej so dragocene ikone jonske \xc5\xa1ole. Ponos zbirke je ikona Matere Bo\xc5\xbeje iz 15. stoleta, poslikana z obeh strani. V cerkvi po\xc4\x8diva tudi cesarica Teodora, ki je v obdobju ikonoklazma zavzela zmerno stali\xc5\xa1\xc4\x8de._NEWLINE_Cerkev Sv. Spiridona so postavili konec 16. stoletja. Slovi po stropnih poslikavah, imenovanih Ourania. V cerkvi je v posebni kapeli z dragulji okra\xc5\xa1en sarkofag sv. Spiridona. Spiridon je bil v za\xc4\x8detku 4. stoletja pastir na Cipru. Ko mu je umrla mlada \xc5\xbeena, je od\xc5\xa1el v samostan in nazadnje postal \xc5\xa1kof. Po smrti so iz njegovega groba zrasle vrtnice, in ko so grob odprli, so na\xc5\xa1li nerazpadlo truplo. V \xc4\x8dasu tur\xc5\xa1kega ogro\xc5\xbeanja Cipra so Spiridona prepeljali najprej v Konstantinopel in pozneje v 15. stoletju skupaj s sv. Teodoro na Krf. Verniki \xc5\xa1tirikrat letno (na cvetno nedeljo v spomin na leto 1629 zaradi re\xc5\xa1itve pred kugo, velikono\xc4\x8dno soboto v zahvalo konca hude lakote 1550, 11. avgusta v spomin konca tur\xc5\xa1kega obleganja 1716 in prvo nedeljo v novembru v zahvalo za re\xc5\xa1itev pred kugo 1673) nosijo v procesijah po ulicah mesta._NEWLINE_V mestu deluje tudi filharmonija, ki je bila ustanovljena leta 1840._NEWLINE_V mestu Krf se je rodil leta 1776 Ioannis Kapodistrias, prvi ministrski predsednik osvobojene Gr\xc4\x8dije.'